L'empresa Haibu 4.0 ofereix el primer "pis rusc" a Barcelona per 200 euros al mes. En total, la companyia ha anunciat amb cartells i amb un web una quarantena de places lliures a la capital catalana en diferents "ruscs", que és com s'anomenen els habitatges on desenes de persones dormen en càpsules ubicades en una mateixa habitació i comparteixen cuina, bany i menjador. L'Ajuntament de la ciutat ha posat en qüestió que es compleixin els requisits mínims d'habitabilitat en aquests allotjaments que encara no haurien sol·licitat una llicència específica per establir un espai residencial d'aquestes característiques, segons fonts municipals. És més, el consistori ha posat la pàgina web de la companyia en coneixement dels Mossos d'Esquadra, que, de moment, no han engegat cap investigació, segons han afirmat a l'ACN. Des del govern municipal afirmen que aquest tipus d'allotjament "no té cabuda a Barcelona" perquè no compleix amb els requisits mínims de cinc metres quadrats per persona per habitació que marca la Llei del dret a l'habitatge. Els requisits que la companyia demana als residents per optar a viure a un "rusc" són que siguin persones d'entre 25 i 45 anys, amb una nòmina mínima de 450 euros i sense antecedents penals.

Summary: Una empresa ofereix el primer "pis rusc" a Barcelona per 200 euros al mes


Ha aconseguit 442 signatures mentre que Xavier Martínez n'ha obtingut 41 i no ha arribat als 139 necessaris ACN Barcelona.-La militància d'ERC-Barcelona ha avalat l'actual conseller d'Exteriors, Ernest Maragall, com a únic precandidat de la formació republicana a l'alcaldia de la capital catalana després d'aconseguir 442 signatures. D'aquesta manera, un cop finalitzat el període de recollida, Maragall ha estat l'únic que ha aconseguit els avals necessaris, que són el 10% de la militància de la Federació de Barcelona. Per contra, el militant Xavier Martínez, ha aconseguit 41 signatures vàlides i no ha aconseguit la xifra mínima dels 139 per ser proclamat candidat a encapçalar la llista. El procés de primàries, que comptarà amb actes de presentació de la candidatura de Maragall, finalitzarà amb la Jornada Electoral que se celebrarà divendres 26 d’octubre als 11 casals d’Esquerra Republicana a la ciutat de Barcelona, on militants i simpatitzants d’ERC podran votar al casal que tenen assignat per districte. (En aquesta actualització, s'ha afegit la piulada de Maragall després de conèixer els resultats) La proclamació del cap de llista d’Esquerra Republicana per a les eleccions municipals del 2019 a l’Ajuntament de Barcelona tindrà lloc l’endemà, dissabte 27 d’octubre, en el 56è Congrés Regional de la Federació de Barcelona. Maragall ha agraït el suport dels militants de la formació republicana a Barcelona. "Ara hauré de demostrar-vos que la mereixia. I treballar per sumar la complicitat dels que entenguin Barcelona com nosaltres. Una ciutat valenta i compromesa que ho vol tot, que mira lluny. Seguim creixent!", ha afirmat en una piulada a Twitter.

Summary: ACTUALIZACIÓ:La militància avala Ernest Maragall com a únic precandidat d'ERC a l'alcaldia de Barcelona


Un camió no frena i esbotza una tanca que limita l'accés motoritzat a la Devesa de Girona. Una càmera de videovigilància ha captat el moment en què el conductor destrossa la barrera el 6 de desembre passat a primera hora del matí. Al vídeo s'aprecia com el camioner no redueix la velocitat quan arriba a la barrera ni s'atura després de l'impacte a veure què ha passat. L'ajuntament de Girona ha difós les imatges per fer una crida al civisme. El regidor de paisatge i hàbitat urbà, Narcís Sastre, ha explicat que s'estan plantejant reparar la tanca o substituir-la per un altre sistema més contundent, com col·locar-hi pilones hidràuliques. L'ajuntament va instal·lar la tanca al passeig del Ter a principis d'estiu i va tenir un cost de 10.000 euros. Sastre ha detallat que reparar les destrosses provocades pel camió costaria uns 4.000 euros.  La càmera de videovigilància instal·lada a la mateixa barrera ha captat el moment en què el camioner destrossa la tanca situada al passeig del Ter, a la Devesa de Girona. Al vídeo, difós per l'ajuntament, s'aprecia com el conductor no redueix la velocitat abans d'arribar a la barrera i tampoc s'atura després d'endur-se-la per endavant.  Els fets van passar a primera hora del matí del 6 de desembre, dia de mercat setmanal a la Devesa. La Policia Municipal va obrir una investigació per intentar identificar el camioner i denunciar-lo. Al vídeo, però, no es pot apreciar la matrícula del vehicle perquè era fosc i les imatges són de baixa qualitat. Tampoc han tingut èxit creuant les gravacions d'altres càmeres properes.  El regidor de paisatge i hàbitat urbà, Narcís Sastre, ha explicat que van col·locar la barrera a principis d'estiu, com un element més per evitar que alguns punts de la Devesa s'usin d'aparcament. El cost d'instal·lació de la tanca va ser de 10.000 euros. No és el primer cop que l'han de reparar perquè durant les fires ja va ser objectiu d'un acte vandàlic. Per això, l'ajuntament està estudiant ara si repara la barrera (que costaria uns 4.000 euros), la reforça o bé la substitueix per un sistema més contundent, com ara pilones hidràuliques. Sastre ha detallat que l'ajuntament continuarà treballant per limitar l'accés motoritzat a la Devesa.

Summary: Un camió no frena i esbotza una barrera d'accés a la Devesa de Girona


El pressupost per a la remodelació del Mercat de Sant Antoni ha estat a l'entorn dels 80 milions d'euros. Així ho ha confirmat el regidor de Turisme, Comerç i Mercats de l'Ajuntament de Barcelona, Agustí Colom, aquest dimarts en una visita anterior a la seva obertura. Aquesta xifra inclou els treballs de remodelació del mercat i de transformació de les parades que s'han dut a terme en els últims nou anys, però s'hi ha de sumar els tres milions i mig que corresponen a la urbanització de l'entorn. Tampoc no inclou la inversió "individual" que han fet els propietaris dels establiments. El mercat obrirà de nou les seves portes el pròxim 23 de maig i els operaris ja estan ultimant els darrers detalls. Comptarà amb 235 establiments, dels quals 52 corresponen al mercat de producte fresc, 105 als encants i 78 al dominical de llibres. El regidor de Turisme, Comerç i Mercats ha afirmat que els tres mercats que hi formen part tenen "l'essència en nodrir el barri" i s'ha mostrat "preocupat" perquè es pugui produir una "expulsió" dels veïns a causa dels elevats preus del lloguer. "Si no tenim veïns, el Mercat de Sant Antoni no podrà prosperar", ha assegurat Colom.

Summary: El pressupost final per a la remodelació del Mercat de Sant Antoni s'eleva fins als 80 milions d'euros


Cs ha evitat relacionar els Comitès de Defensa de la República (CDR) amb terrorisme. El secretari de comunicació del grup parlamentari majoritari, Fernando de Páramo, sí que ha vinculat les accions dels CDR amb la "violència", el dia de l'operació de la Guàrdia Civil contra membres dels Comitès, detinguts per terrorisme i rebel·lió. En una roda de premsa al Parlament, De Páramo ha carregat amb contundència contra els "comandos" dels CDR, però quan ha estat preguntat sobre si també condemna amb la mateixa força la "violència" de l'extrema dreta -així com les accions policials de l'1-O-, el diputat de Cs s'ha limitat a dir que respecta les decisions judicials. D'altra banda, ha anunciat que enviarà una carta al president del Parlament, Roger Torrent, per dir-li que no pot dirigir-se als jutges per exigir "què han de fer". Torrent va instar ahir el Suprem a garantir els drets polítics del candidat a la investidura, Jordi Sànchez, a través d'un escrit al tribunal.

Summary: Cs evita relacionar els CDR amb terrorisme però sí que els vincula amb la "violència"


Impulso Ciudadano denuncia que l'acord PSOE-ERC sobre una taula de negociació entre governs premia els que van donar un "cop d'estat a la democràcia" en comptes dels defensors de l'ordre constitucional. A través d'un comunicat, l'entitat apel·la els diputats constitucionalistes del Congrés a fer inviable el pacte d'investidura de Pedro Sánchez. Segons Impulso Ciudadano, la taula bilateral que contempla l'acord "no té cabuda en l'ordenament jurídic" i rebutja una consulta només als catalans. "El PSOE, que és un partit d'àmbit estatal, no hauria d'excloure de les consultes sobre els possibles acords al conjunt dels espanyols, ja que són part directament afectada", defensen. Impulso Ciudadano considera "alarmant" que PSC i PSOE hagin "assumit" el discurs dels independentistes i "posin en perill la igualtat de drets entre els espanyols i la sobirania nacional". "És especialment preocupant que es consideri contradictori el diàleg polític amb el legítim dret dels poders públics i de la ciutadania a l'acció judicial", afegeixen en el comunicat.  En aquest context, l'entitat defensa que els demòcrates no poden acceptar cap altra solució a la crisi que no passi per un "acatament sense reserves" del marc constitucional i estatutari per part de les forces nacionalistes.  Finalment, es dirigeixen als diputats constitucionalistes del Congrés per demanar-los que treballin en favor de grans acords en benefici de tots els ciutadans i impossibilitin l'acord d'investidura del PSOE amb ERC i el PNB. Dimarts que ve, Pedro Sánchez serà investit president del govern espanyol en segona volta amb l'abstenció dels republicans.

Summary: Impulso Ciudadano denuncia que l'acord PSOE-ERC premia els que van donar un "cop d'estat a la democràcia"


El Ministeri de Sanitat s’ha obert a estudiar propostes de Comunitats Autònomes, entre les quals Catalunya, per establir sortides per franges horàries. Fonts del Departament de Salut han explicat a l’ACN, després de la reunió del Consell Interterritorial de Sanitat d’aquest dilluns a la tarda, que la Generalitat i altres autonomies han defensat aquesta opció i que el ministre de Sanitat, Salvador Illa, ha demanat que li facin arribar els seus plans. El Ministeri de Sanitat no ha concretat si les acceptarà però ha demanat rebre les propostes de franges horàries defensades per algunes CCAA.  La petició de fer arribar les propostes al Ministeri de Sanitat arriba després que aquest diumenge hagin començat a sortir els nens de fins a 14 anys i un dia abans que el govern espanyol aprovi el pla de desconfinament, que hauria de permetre la sortida d’adults per fer passejos i esport a partir del 2 de maig.

Summary: El Ministeri de Sanitat s’obre a estudiar propostes de CCAA per establir sortides per franges horàries


La Secretaria d'Agenda Urbana i Territori del Departament de Territori i Sostenibilitat, a través de l'Agència d'Habitatge de Catalunya (AHC), ha obert la convocatòria perquè les comunitats de propietaris puguin accedir a una línia de crèdit per finançar les inversions en rehabilitació, eficiència energètica i accessibilitat. La línia de finançament està dotada amb cent milions d'euros i els préstecs compten amb un tipus d'interès fix sobre el qual s'aplica una bonificació per part de l'AHC. El termini d'amortització serà de màxim quinze anys. Amb aquesta línia, la comunitat disposa dels diners abans d'iniciar les obres i cada propietari és responsable només per la seva quota de propietat davant la comunitat, i aquesta davant l'ICF.  Per poder accedir a aquests préstecs, les comunitats de propietaris han de ser solvents, han d'acreditar un índex de morositat igual o inferior al 5% i, només excepcionalment, es podran valorar operacions per a comunitats de propietaris amb morositat de fins al 8%.  L'import mínim del préstec i dels pressupostos de les obres de rehabilitació ha de ser igual o superior als 30.000 euros pel conjunt de la comunitat de propietaris i no pot sobrepassar el màxim de 20.000 euros per habitatge.  Aquest dilluns també s'ha obert la convocatòria de subvencions per al foment de la rehabilitació d'edificis de tipologia residencial. Les obres subvencionables són aquelles que milloren l'eficiència energètica i la sostenibilitat i les que fomenten la conservació, la millora de la seguretat i l'accessibilitat dels edificis.

Summary: Les comunitats de propietaris ja poden sol·licitar crèdits al 2% d'interès per finançar obres de rehabilitació


Albano Dante Fachín ha difós a través de Twitter un document 'secret' de Podemos en què es conspira contra ell. "Vull un Podem Catalunya on això no passi. Mai havíem tingut por de parlar amb ningú! Així no, Pablo Iglesias", ha escrit el líder polític. La piulada va acompanyada del document, encapçalat amb l'advertència "No difondre per xarxes públiques", en què s'expliquen els detalls d'una campanya per evitar que Podem Catalunya es pugui alinear amb forces independentistes. "Atesa la situació política actual a Catalunya no ens podem permetre que Podem faci un front comú amb els sectors independentistes, ja que una acció com aquesta perjudicaria el nostre partit greument en l'àmbit estatal", s'hi indica al segon paràgraf del text. Al primer, s'hi diu que des de Podem Catalunya i des de Podemos porten "molt de temps patint les bogeries del senyor Albano Dante i la seva direcció". Al document també es diu que ha "arribat l'hora" de "sortir a les xarxes" i "guanyar aquesta batalla". I es donen indicacions sobre com llençar una campanya o sobre com programar tuits. També s'especifica que la campanya ha de ser "en positiu" i "de manera constructiva". Finalment s'indica el marc de la campanya: "No volem anar en un bloc sobiranista, volem anar com sempre ha anat Podemos i com ha guanyat dues eleccions generals". I acaba: "Allò fonamental és que el marc sigui que no volem ser independentistes".

Summary: Dante Fachín difon un document 'secret' de Podemos que conspira contra ell


La consellera d'Agricultura, Meritxell Serret, ha recriminat a la ministra d'Agricultura, Isabel García Tejerina, la ''intervenció'' dels comptes de la Generalitat per frenar el referèndum de l'1 d'octubre. Ho ha fet durant la inauguració de la 63ena Fira agrícola de Sant Miquel de Lleida on ha posat de manifest la necessitat de ''rebutjar reaccions desproporcionades i difícils de justificar'' com aquesta de l'executiu espanyol ja que considera que posen en risc la confiança i perjudiquen sectors econòmics, com l'agrícola, que ''no té res a veure amb el que estem fent''.  Després de la reivindicació de la llibertat d'expressió i el dret a decidir de la consellera Serret, la ministra Tejerina ha alertat que Catalunya i Espanya per separat ''tenen molt a perdre'' i unides ''tot per guanyar''. En aquest sentit, la ministra també ha apostat pel diàleg emmarcat en la legalitat per solucionar el conflicte. Serret ha aprofitat la seva intervenció en la inauguració de la 63a Fira de Sant Miquel per posar de manifest la importància dels ''dies transcendents'' abans del referèndum i també ha remarcat que el Govern té clar de la manera que vol tirar endavant el país, ''de manera cívica i democràtica, amb il·lusió i en positiu''. En aquest sentit, la consellera d'Agricultura, ha destacat que la major part de la ciutadania coincideix en defensar el projecte del país a través de la via democràtica i expressar les idees a través del vot, les urnes i la llibertat d'expressió.  Ha estat en aquest sentit que Serret ha alertat de la necessita de ''generar confiança'' per tirar endavant els projectes individuals i col·lectius del país, rebutjant ''reaccions desproporcionades'' com la ''intervenció dels comptes'' de la Generalitat, que considera que suposa un ''perjudici'' per al sector agrícola. Serret ha criticat que ells no hi tenen res a veure amb el debat polític que s'està tirant endavant i espera que de cara a l'1-O s'acabi de dirimir aquest situació. La consellera també ha aprofitat per recolzar amb ''agraïment i orgull'' les manifestacions de la ciutadania i del sector agroalimentari dels darrers dies a favor del referèndum i també la que tindrà lloc demà divendres en un format de marxa de tractors que sortirà de diferents punts del territori. Serret ha finalitzat el seu parlament assenyalant que el procés d'independència sempre s'ha fet amb un to constructiu ''perquè tenim clar que volem ser bons veïns amb França i Espanya''. Davant aquestes paraules, la ministra Tejerina ha respost en català a la consellera Serret remarcant que la llei protegeix a tota la ciutadania i garanteix els seus drets. En aquest sentit, ha assenyalat que el que hi ha fora només és ''totalitarisme i anarquia'' i gràcies a la llei a Espanya hi poden haver independentistes ''sense excloure ningú''. Tejerina ha remarcat que Espanya és una gran democràcia i s'ha avançat molt en els darrers 40 anys, amb el suport ''decisiu'' de Catalunya. La ministra ha assegurat que sent admiració per Catalunya i el seu esperit integrador i ha afegit que ''separats tenim molt a perdre però units tot per guanyar''.  Pagesos del sector fructícola reclamen mesures a la ministra per solucionar la crisi de preus Després de la inauguració de la Fira de Sant Miquel una representació dels pagesos que s'han concentrat aquest dijous al recinte han entregat a la ministra un manifest on li reclamen mesures per solucionar la crisi de preus del sector de la fruita dolça. Unes mesures que van més enllà de les quotes de retirada de mercat aprovades per la Unió Europea aquest estiu i que apel·len pel foment de plans de reconversió i mesures de xoc, entre d'altres. Tejerina els ha atès allà mateix però els ha emplaçat a una nova reunió entre el ministeri i el sector el proper 10 d'octubre. La ministra ha recordat que en total s'han aconseguit retirar fins a 90.000 tones de fruita que han suposat uns 16 milions d'euros per al sector. Més de 300 expositors i 64.000 metres quadrats de fira El doble certamen firal -que inclou la 63a Fira de Sant Miquel i el 32 saló Eurofruit- ha obert portes aquest dijous amb 315 expositors directes repartits en una àrea bruta d'exposició de 64.000 metres quadrats i una seixantena d'activitats. Aquesta edició destaca per la forta presència internacional, amb empreses procedents d'Alemanya, Bèlgica, Canadà, França, Holanda, Itàlia, Letònia, Portugal i Turquia, a més de l'estat espanyol. Les principals novetats de la fira són la recuperació de la Plaça de l'Oli amb presència del sector amb la DOP les Garrigues; la consolidació d'empreses dedicades al sector del reg; el creixement d'expositors del viverisme; el creixement i la consolidació de les empreses d'agricultura de precisió i la celebració dels premis RuralApps.

Summary: Serret recrimina a la ministra d'Agricultura la ''intervenció'' dels comptes de la Generalitat per frenar l'1-O


Vilafranca del Penedès acull des d’aquest dimarts la pionera sala artística ‘The Museum of Liberalism Art’ (MOLA), des d’on l’artista anònim An Idiot defensa un nou corrent basat en “trencar les normes” de la creativitat. Es tracta d’una exposició de 3.400 metres quadrats, dividits en tres grans habitacions que reflecteixen les “cares alegres i fosques” de la vida. Així ho ha relatat el director de la sala, Robert Gabor, que ha insistit en preservar el nom de l’artista, assegurant que l’anonimat contribueix a garantir la “llibertat” en la creació. El MOLA és el primer museu d’aquestes característiques que obre les portes, emmarcat en un moviment anomenat ‘The Liberalism Art World’ (LAW), el qual compta amb diverses petites galeries arreu del món. L’art d’An Idiot es basa en la màxima llibertat creativa, fora dels límits que convencionalment s’estableixen en els diferents estils artístics. “El liberalisme significa poder canviar d’estil, no fixar-se unes normes”, ha destacat el director de ‘The Museum of liberalism art’, Robert Gabor. En aquest sentit, ha dit que l’autor de les obres defensa que “l’art és creativitat, i la creativitat és una gran capacitat que requereix modificar l’estil”. An Idiot i Gabor van començar a treballar plegats fa més de 25 anys, i des del 2014 s’han centrat en obrir la sala que aquest dimarts ha quedat inaugurada a Vilafranca del Penedès. El MOLA s’instal•la en una gran nau de més de nou metres d’alçada, fet que permet exposar-hi obres de gran envergadura. Precisament, les característiques de la nau són les que han dut l’artista i el director a afincar-se a Vilafranca.  “Era un edifici predestinat al projecte”, ha destacat Robert Gabor. Així, el director del MOLA ha explicat que la llum de la planta baixa permet exposar les obres més “positives”, mentre que la foscor del soterrani dóna peu a aquells quadres i escultures de caire més fosc. És en aquest espai de poca llum on també es poden veure diverses obres provinents de rodatges cinematogràfics. Al mateix temps, una ultima sala a la planta superior acull la galeria comercial, on les obres estan taxades en funció de la superfície que ocupen. Malgrat la insistència dels periodistes per conèixer qui és l’autor dels quadres i escultures exposades al MOLA, Robert Gabor ha declinat explicar-ne cap detall, limitant-se a dir que es tracta d’un home, sense especificar ni edat ni nacionalitat. Pel que fa al nom amb què signa, el director ha apuntat que l’artista es fa dir An Idiot perquè “ningú escolliria dir-se així”, fent un paral•lelisme amb la singularitat que suposa “no acceptar les normes de l’art comercial”. “Més enllà del Penedès” Durant la inauguració, l’alcalde de Vilafranca, Pere Regull, ha aplaudit el fet que el MOLA hagi escollit el municipi per instal•lar la seva seu, sent el projecte més gran que An Idiot ha liderat fins ara. Regull ha lloat la seva obra, que ha definit com a “sorprenent”, i ha fet una crida a “aprofitar” el potencial de la sala. En aquest sentit, ha demanat treballar per a què el ressò del ‘The Museum of liberalism art’ arribi “més enllà del Penedès”.

Summary: ‘The Museum of Liberalism Art’ s’instal·la a Vilafranca mostrant un estil que “trenca les normes” de la creativitat


El portaveu del grup de discussió sobre Catalunya que s'ha creat al Parlament britànic, Christopher Bambery, espera que la iniciativa "encoratgi" projectes similars, ja que "com més parlamentaris arreu d'Europa donin suport al referèndum, més fàcil serà convèncer el govern de Madrid que adopti aquesta posició". En declaracions a l'ACN, Bambery ha explicat que al grup hi ha "diputats favorables a la independència i d'altres que no ho són" però que tots aposten "pel reconeixement del dret dels catalans a l'autodeterminació". "Els catalans tenen dret a ser consultats en referèndum, com va passar a Escòcia i al Quebec", assegura. Bambery confia que el grup ajudi a explicar als membres del Parlament de Westminster "la situació política que es viu a Catalunya". "Els parlamentaris són una audiència sofisticada, no es forma una opinió només a través del que diu la premsa" assegura Bambery, però subratlla "la importància de poder dialogar i establir contactes amb diputats catalans". La presentació oficial del grup es farà el proper dimarts 14 de març en una de les sales del Parlament britànic i comptarà amb la presència del conseller d'Afers Exteriors, Raül Romeva. "Ens explicarà què està passant amb la persecució de càrrecs electes, que va més enllà dels grans noms com Carme Forcadell o Artur Mas", diu Bambery, subratllant que "hi ha més de 400 casos oberts contra alcaldes i regidors a Catalunya". La compareixença de Romeva també servirà, segons el portaveu del grup de discussió, per "difondre la visió del govern català pel que fa a la situació política actual i la solució que plantegen al problema que hi ha entre Madrid i Barcelona", ha afegit. El grup de discussió inclou membres de les dues cambres que componen el Parlament britànic, la Cambra dels Comuns i la dels Lords" i hi estan representants membres del partit conservador, el laborista, els independentistes escocesos i gal·lesos i els nacionalistes social-demòcrates d'Irlanda del Nord. "El grup el formen diputats que donen suport a la independència i d'altres que no, però creuen que Catalunya té el dret d'autodeterminació", explica Bambery que subratlla que els catalans "són lliures de decidir el seu status i tenen el dret de ser preguntats en un referèndum", tal com van poder fer els ciutadans d'Escòcia i el Quebec. "Volem democràcia a Europa i creiem en el principi d'igualtat dels seus ciutadans, i això vol dir que el dret a l'autodeterminació d'una nació com a Catalunya sigui reconegut", argumenta. "També volem estar en contacte amb persones de Madrid que no donen suport a la independència per escoltar les seves raons", ha afegit. El paper dels independentistes escocesos El diputat del l'SNP, George Kerevan, ha estat l'impulsor del grup de discussió sobre Catalunya. "Hi ha un interès particular dels escocesos en Catalunya i per això hi ha tants membres de l'SNP al grup", explica Bambery i destaca "el sentiment d'identificació que hi ha entre els independentistes escocesos i catalans". A més, augura que "si Catalunya convoca un referèndum al setembre, això tindrà un impacte sobre la situació a Escòcia" i recorda que "la probabilitat de convocar un segon referèndum d'independència a Escòcia a finals del 2018 és molt alta".  En aquest sentit, Bambery lamenta que mentre els escocesos "van poder decidir democràticament sobre la qüestió de la independència al 2014" als catalans se'ls nega aquesta oportunitat. "Per què els catalans no haurien de poder tenir aquest mateix dret al setembre, si viuen en una democràcia?", es pregunta. "Les arrels franquistes del PP" expliquen l'actitud del govern espanyol "Personalment, no em sorprèn l'actitud del govern espanyol, el PP té les seves arrels en aquells que donaven suport a Franco", admet Bambery que matisa que el PP "no és un partit franquista ni feixista, però aquesta és la seva herència". El membre de l'SNP també apunta al "nacionalisme espanyol" com una de les causes de "la incomprensió" del govern espanyol. "L'Estat espanyol no ha gestionat bé el llegat de la Guerra Civil; hi ha una història de persecució i repressió a Catalunya que s'ha de tenir en compte", assegura Bambery i lamenta que el govern del PP "no entengui que els catalans es vulguin independitzar". Finalment, Bambery creu que quan l'Estat espanyol "amenaça de suspendre l'autonomia" aplicant l'article 155 de la Constitució "rememora aquells anys". La mediació de la UE Bambery creu que la intervenció de la UE pel que fa el bloqueig de les negociacions entre Catalunya i Espanya seria esperable "si hi hagués greus ingerències democràtiques", com la inhabilitació de càrrecs electes o atacs contra la llibertat d'expressió. Ara bé, espera que la UE "no intervingui en el debat de la independència com ho va fer en el cas del referèndum d'Escòcia" i recorda la "campanya de la por" i "les amenaces que els escocesos perdrien la nacionalitat europea" si guanyaven el referèndum". "No era cert en el cas d'Escòcia i no ho seria en el cas de Catalunya; és una condició que no es pot sostreure als ciutadans", conclou.

Summary: La pressió europea pot "convèncer" Madrid a acceptar el referèndum, segons el grup sobre Catalunya a Westminster


El president del Parlament aprofita un acte de commemoració de la fi del conflicte per reclamar “no callar” davant la presència de “simbologia feixista als carrers” catalans  ACN Barcelona.-El president del Parlament, Roger Torrent, ha encapçalat aquest dimarts l’acte de commemoració del 73è aniversari de la fi de la II Guerra Mundial. I al seu discurs, després de lloar “la valentia dels home si dones que van lluitar” contra “l’horror i la inhumanitat” en aquell conflicte, ha mostrat la seva “preocupació” per haver detectat com “determinades idees i plantejaments a l’Europa del segle XXI recorden massa a l’horror” del nazisme. “Veiem amb preocupació l’auge de determinades idees que discuteixen valors, principis, drets i llibertats fonamentals a Europa. I no podem callar davant això”, ha sentenciat. En aquest sentit, ha reclamat igualment no romandre en silenci i sense actuar “davant la situació que fa que veiem als nostres carrers determinada simbologia feixista i nazi”. “Perquè venim d’on venim. I a tots ens correspon lluitar amb la política i la paraula per preservar els drets i llibertats fonamentals i democràtics”, ha comentat.  Així, al seu discurs, Torrent ha volgut llençar aquest missatge especialment dirigit “a les noves generacions” de catalans. “Amb aquest acte no volem només volem retre homenatge als lluitadors ferms contra el feixisme i el nazisme, sinó també connectar aquesta lluita amb la d’avui, connectar aquelles generacions amb les d’avui. Només si recordem i no callem podrem permetre la serp del feixisme i el nazisme no surti de l’ou”, ha sentenciat amb els alumnes d’un col·legi que participaven de l’acte a davant.  Per últim, el president ha defensat que sigui precisament el Parlament la institució que encapçali la commemoració de la fi de la II Guerra Mundial. “Fem un acte de memòria, d’honor, de reconeixement al Parlament, la seu de la paraula, del diàleg, i que també ha de servir per a això. No només per confrontar idees amb la paraula, sinó per recordar d’on venim, qui som, i totes les generacions que abans que nosaltres i en circumstàncies més dures van lluitar pels seus ideals, valors i principis que ens agermanen i que gracies a ells podem defensar amb al política i la paraula”, ha conclòs.  A la commemoració s’ha fet una ofrena floral simbòlica al monument als voluntaris catalans morts en defensa de la llibertat, al Parc de la Ciutadella, just davant del Parlament. Torrent ha estat acompanyat d’alguns dels supervivents d’aquella guerra. És per això que un d’ells i en nom de tots ha volgut prendre la paraula. Martí Bielsa ha fet un breu discurs per carregar contra conflictes com aquella II Guerra Mundial o la Guerra Civil espanyola. “Són les maleïdes guerres, originades pels que compten beneficiar-se’n i apropiar-se del que no els pertanyia, sense importar-los el cost, perquè altres haurien pagat per ells”, ha dit, tot recordant que conflictes com aquells “han estat una de les maneres per sortir de les crisi econòmiques del capitalisme provocades pel propi sistema”. “Esperem que aquesta no sigui la manera de sortir de la crisi que ara ens ocupa i preocupa”, ha dit amb neguit.  Per últim, Bielsa ha volgut lamentar que durant la II Guerra Mundial es va vendre el relat que l’Espanya sota el franquisme “no constava” entre els que van muntar el conflicte, junt als nazis i els feixistes d’altres parts d’Europa. “La versió s’ha mantingut i ha sobreviscut a més de 40 anys de democràcia. Quina vergonya!”, ha conclòs.

Summary: Torrent es mostra “preocupat” per “l’auge d’idees que recorden massa” al nazisme en la II Guerra Mundial


Les obres que el Departament de Territori i Sostenibilitat està executant per construir una carretera que unirà la C-37 i l’N-240 per fora del nucli urbà de Valls (Alt Camp) han entrat aquest dimarts en la recta final amb el muntatge de les bigues d’un viaducte sobre el torrent del Puig. L’execució de la variant va començar el desembre passat, ha tingut un pressupost de 2,6 milions d’euros  i es preveu que entri en servei el novembre vinent.  La nova carretera evita el pas per l'interior de Valls i, per tant, ha de servir per millorar la mobilitat i la seguretat en aquest àmbit. El traçat s’inicia a la rotonda existent a l’N-240 i culmina en una nova rotonda que es construirà per materialitzar la connexió amb la C-37. Les obres inclouen la formació d’un pont sobre el torrent del Puig de 85 metres de longitud, situat a 11 metres d’altura i format per dos trams, amb una pila central circular. Els treballs de muntatge de les bigues sobre la pila i els estreps del pont es du a terme aquest dimarts i aquest dimecres; són vuit bigues de formigó en total, de 42,4 metres de longitud i prop de 70 tones cadascuna. Per a muntar-les, s’utilitzen dues grues, una de 500 tones i una altra de 250. El tauler del viaducte tindrà una amplada d’11 metres. Situada al sud-oest de la població, la variant tindrà uns 800 metres de longitud i estarà formada per dos carrils de 3,5 metres i dos vorals d’1,5 metres d’amplada. Addicionalment, es condicionarà un tram d’uns 200 metres de la carretera C-37 actual. En la construcció de la variant s’aprofitarà un pas inferior existent, format per un calaix de 7 metres d’amplada, per donar continuïtat a un camí. En total, es formaran uns 1.000 metres de nous camins, que tindran en general una amplada de 5 metres i es pavimentaran amb un tractament superficial.

Summary: Les obres de la variant entre la C-37 i l'N-240 a Valls encaren la recta final amb previsió d’estrenar-se al novembre


El nou Pla d'Ordenació Urbanística Municipal (POUM) de Lleida pels pròxims 15 anys impulsarà la inversió al Centre Històric, la rehabilitació d'habitatges, els pisos de protecció oficial i el mercat del lloguer. Segons un comunicat de la paeria, el document ordena el model comercial i industrial de la ciutat i preveu una xarxa ferroviària de transport públic de proximitat. A més, "promourà una nova regulació de l'Horta més flexible i dinàmica, que facilitarà l'augment de la competitivitat de les explotacions agràries i la protecció del medi natural, així com la creació d'una Ronda Verda al voltant de la ciutat". El nou POUM preveu que la ciutat arribarà en 15 anys a tenir entre 160.000 i 180.000 habitants, però limitarà el creixement de nous sectors urbans fins que no s'esgoti la major part del potencial de 25.000 habitatges que hi ha en zones consolidades, per tal de relligar millor la ciutat. El nou POUM es durà a una comissió extraordinària al febrer a l'aprovació inicial del ple per tal que pugui ser aprovat de formar provisional al juny. L'alcalde de Lleida, Àngel Ros, i el tinent d'alcalde i regidor de Promoció i Gestió de l'Hàbitat Urbà i Rural i la Sostenibilitat, Fèlix Larrosa, han presentat aquest dijous aquest document, que defineix la Lleida dels pròxims 15 anys, "apostant per una ciutat compacta i sostenible, que impulsa l'activitat econòmica i la qualitat de vida i protegeix millor el seu patrimoni". El nou POUM, ha explicat Ros, "aprofundeix els aspectes que ja preveia l'avenç d'aquest pla, aprovat l'octubre de 2014, i incorpora 35 propostes de les 80 presentades durant el llarg procés de participació, que ha comptat amb un total de 26 presentacions públiques". El pla dóna resposta al creixement demogràfic previst, que es situa, segons un estudi elaborat per la UdL, en una forquilla de 160.000 a 180.000 habitants, que requeriran entre 12.000 i 18.000 nous habitatges (de 800 a 1.200 a l'any). Per fer-ho possible, s'ha volgut optar per aprofitar el sòl urbà ja disponible evitant en la mesura del possible requalificar nous terrenys rústics que facin créixer la trama urbana en detriment de l'Horta, per tal de relligar millor la ciutat i fer-la més sostenible i eficient en la prestació de serveis. "Fem una aposta pel centre on hi ha suficients espais buits, el que ens permetrà augmentar la cohesió urbana", ha assegurat l'alcalde, que també ha destacat que Lleida tindrà "una de les ràtios de zones verdes i equipaments més altes d'Europa". Lleida vol protegir millor el seu patrimoni i per aquest motiu el Catàleg de Béns Protegits que incorpora el POUM veurà incrementat el seu abast, tant en nombre d'espais inventariats com en el detall de les fitxes. Així es passa de 150 a 506 elements, dels quals 279 són nous i uns altres 72 són subdivisions dels actuals (per exemple en la zona del Turó de la Seu Vella). S'introdueixen a més noves qualificacions de Béns Ambientals i Paisatgístics i Béns Naturals a protegir. Un tramvia per oferir transport públic de proximitat Per últim, el nou POUM també defineix noves vies de comunicacions, com una carretera que aprofiti el traçat del Camí de Montcada per millorar l'accés a l'autovia A-14 i una altra que potenciarà el Camí de la Mariola com accés a la variant nord. Pel que fa a l'àmbit ferroviari, es preveu aprofitar la xarxa actual instal·lant nous baixadors que en el futur han de permetre oferir serveis de transport públic de proximitat en forma de tramvia o similars sense necessitat de desplegar noves vies.

Summary: El nou POUM de Lleida impulsarà el mercat de lloguer, els pisos de protecció oficial i la inversió al Centre Històric


Catalunya acollirà un dels primers espais test agraris que entraran en funcionament a l'estat espanyol, en concret a la Terra Alta. Els espais test agraris es basen en un model que facilita la incorporació de persones joves i noves al sector primari, moltes d'ells sense arrels agràries, que complementa les actuacions del Departament d'Agricultura per reforçar la instal·lació de joves amb la figura del dinamitzador de joves, l'obertura de l'oficina jove al portal Ruralcat 'El Planter', i la creació d'un observatori de joves. Així, del 6 al 10 de juliol se celebrarà de forma virtual les primeres Jornades sobre espais test agraris que debatran sobre nous models d'incorporació a la pagesia. En aquestes primeres jornades es presentaran experiències d'espais test agraris a Europa, i els primers que entraran en funcionament a l'Estat: a Casar de Càceres, a Extremadura, i a la Terra Alta, a Catalunya. Volen ser un punt de trobada entre entitats interessades en els processos progressius d'incorporació a la pagesia amb la futura Xarxa d'Espais Test Agraris. Els espais test agraris són un nou model d'incorporació de persones joves i noves a la pagesia ja molt estès en altres països europeus, sobretot a França. D'aquí que aquestes primeres jornades sobre espais test agraris serviran per a fer balanç de la feina duta a terme fins al moment, així com per a unir esforços entre totes aquelles persones i entitats que estan treballant per una nova generació agrària. Les jornades estaven inicialment programades per als dies 3, 4, i 5 de juny, a Lleida, però la pandèmia de la covid-19 va obligar al seu ajornament i, finalment, es duran a terme en línia del 6 al 10 de juliol. No obstant això, es mantindrà bona part del programa inicial, amb la participació de diversos experts en la matèria, entre els quals José Emilio Guerrero, catedràtic de la Universitat de Còrdova, i Ricard Ramon, cap d'unitat de la direcció general d'Agricultura i Desenvolupament Rural de la Comissió Europea. L'organització de les mateixes recau en el Grup Operatiu de la 'Red de Espacios Test Agrarios' (RETA). Un 7% de titulars d'explotacions agràries tenen menys de 40 anys Només un 7% de titulars d'explotacions agràries tenen menys de 40 anys. D'aquí la necessitat i l'esforç d'entitats i administracions per crear nous models que facilitin la incorporació de persones joves i noves a la pagesia. Més encara quan els experts han constatat que hi ha una nova generació de pagesos, molts d'ells sense arrels agràries i sovint d'origen urbà, vital per assegurar la continuïtat en les activitats primàries afectades per la falta de relleu generacional.  Aquests nous agents agraris requereixen d'un acompanyament diferent al perfil tradicional perquè, encara que solen tenir formació superior, els falta experiència pràctica i eines de facilitació d'accés a la terra, entre altres aspectes clau. Actuacions d'Agricultura per potenciar la instal·lació de joves agricultors El Departament d'Agricultura té en marxa diferents iniciatives per afavorir la instal·lació de joves agricultors. El dinamitzador de joves és un pla pilot ja en marxa des de la convocatòria 2019 en les comarques de Girona i del Camp de Tarragona. El dinamitzador de joves serà un tècnic especialista del Departament que millorarà l'acompanyament del jove en el seu procés d'instal·lació i que coordinarà els diferents agents que intervenen en aquest procés (tutor de formació, tècnic de l’entitat col·laboradora, i tècnic del d'Agricultura) per aconseguir l'èxit del projecte d'instal·lació. Una altra iniciativa és l'Oficina jove al portal Ruralcat 'El Planter. Joves al camp'. Es tracta d'un espai dedicat exclusivament al jove que es vol incorporar a l'activitat agrària amb tota la informació necessària de l'ajut i tot tipus de tràmits, dels agents que intervenen en el procés d'instal·lació, projectes d'èxit de joves emprenedors, jornades, notícies, observatori de joves, publicacions. Amb una atenció especial pels que no tenen experiència prèvia en el sector. D'altra banda, l'Observatori de joves (https://observatoridejoves.cat/) és una eina de consulta accessible des d''El Planter' dels joves que s'han incorporat a l'activitat agrària des de l'any 2015 amb l'ajut de primera instal·lació de joves agricultors i/o els ajuts directes de la Política Agrària Comuna (PAC). S'hi pot comparar tots els perfils de joves instal·lats per comarca, orientació productiva, sexe, producció ecològica, i alhora també servirà per a fer un seguiment de l'evolució o tendència dels joves que s'instal·len a Catalunya. El Departament d'Agricultura treballa i col·labora amb altres entitats per a reforçar accions que impulsin el suport i acompanyament dels nostres joves, i, així, optimitzar les actuacions i respostes als reptes presents i futurs.

Summary: Catalunya acollirà un dels primers espais test agraris que entraran en funcionament a l'Estat


Expressen el seu desig trobar una solució "justa i acceptable per a tothom" ACN Barcelona.-La Conferència Episcopal Tarraconense ha celebrat l'acostament dels presos independentistes aquesta setmana a presons catalanes i han expressat el seu desig perquè "tots els agents polítics i socials" trobin una solució "que sigui justa i acceptable per a tothom, amb un gran esforç de diàleg des de la veritat, amb generositat i recerca del bé comú". Aquest és un dels punts que els bisbes catalans han tractat en la reunió de la Conferència Episcopal Tarraconense ha mantingut entre dimarts i dijous d0aquesta setmana a Salardú. Així mateix, els bisbes consideren que l'acostament correspon a una "mesura legal i humanitària" i afegeixen que "afavorirà el contacte amb les famílies dels detinguts en presó preventiva". D'altra banda, han cridat els cristians "a pregar i ser constructors de pau i apòstols de reconciliació enmig de la societat catalana".

Summary: Els bisbes catalans celebren l'acostament dels presos independentistes


Els Mossos van detenir el passat dimecres un veí de 32 anys de Santa Coloma de Queralt (Conca de Barberà) pel robatori de dos vehicles en aquesta mateixa població després d'haver agredit, suposadament, a la seva parella. Els fets van tenir lloc en aquesta mateixa població, cap a la mitjanit, quan una patrulla dels Mossos va rebre l'avís de l'agressió per part d'una veïna. Quan es dirigien al domicili de la víctima, les dos patrulles van rebre dos avisos de robatoris molt a prop de la seva destinació. En el segon dels intents, l'home, ajudat per una altre individu de 39 anys i veí de Valls, que també va acabar sent detingut, va aconseguir robar un turisme del carrer. El suposat agressor va ser detingut després d'una persecució policial en cotxe pels carres de Valls conduint de forma temerària. L'home, que acumula dotze antecedents policials, no havia mai obtingut el permís de conduir. Tots dos detinguts van quedar en llibertat amb càrrecs després de declarar divendres als jutjats de Valls. Per procedir a les detencions, els Mossos van comptar amb la col·laboració del vigilant municipal de Santa Coloma de Queralt que va poder aportar informació en el cas dels robatoris als vehicles. Això va permetre en un primer moment detenir el veí de Valls poca estona després de l'avís. La detenció de l'altre home va resultar més complexa: tot i no disposar de carnet, va ser localitzat conduint a la plaça de la Creu de Valls conduint el vehicle robat. Quan els agents li van ordenar que s'aturés, fent servir els prioritaris del vehicle policial, l'home va fugir a gran velocitat i va estar a punt d'atropellar a dues noies. Finalment, el van aconseguir aturar i detenir-lo. Durant l'escorcoll, li van trobar un telèfon mòbil i un joc de claus que hauria sostret a la seva parella després d'agredir-la.  Els Mossos li atribueixen, a més de l'agressió a la seva parella, dos suposats robatoris amb furt d'ús de vehicle, un delicte de conducció temerària i un contra la seguretat del trànsit per conduir sense haver obtingut mai el permís.

Summary: Agredeix  la seva parella, roba dos vehicles i és detingut a Valls després de conduir de forma temerària sense carnet


Els equips d'emergències han reprès aquest dijous al matí la recerca d'una parella de 27 anys al Parc Nacional d'Aigüestortes. Dimarts i dimecres es va pentinar per terra i aire l'àrea entre els refugis de Colomers i Amitges, i la previsió ara és centrant-se en les zones amb més acumulació de neu on es creu que podrien haver buscat aixopluc. La neu dificulta les tasques de les dotacions terrestres i s'han incorporat eines de recerca habitualment utilitzades en allaus, amb sectors d'actuació més petits per terra i amb el suport dels mitjans aeris. L'avís de la desaparició el va donar la família dels joves després de no tenir-ne notícies des del divendres 25. El vehicle dels joves s'ha localitzat al poble d'Espot (Pallars Sobirà). A la recerca hi treballen més de 40 efectius. En el dispositiu hi participen els Bombers de la Generalitat, els Mossos d'Esquadra, la Guàrdia Civil, els Agents Rurals i els Pompiers d'Aran. Dilluns, es va intentar reconstruir la ruta que els joves haurien seguit pels diferents refugis de muntanya de la zona. Així, es va acotar una àrea de 1.500 hectàrees entre Colomèrs, el darrer lloc on van ser vistos el 25 de setembre, i Espot, que és l'indret on la parella havia deixat el vehicle. Aquest dimarts, el desplegament s'ha ampliat i s'ha instal·lat un centre de control a l'heliport de Vielha per coordinar tots els recursos. La zona de recerca, molt extensa, s'ha dividit en cinc sectors. Segons els Bombers, la neu dificulta les tasques de les dotacions terrestres i s'han incorporat eines de recerca habitualment utilitzades en allaus.

Summary: Reprenen la recerca de la parella desapareguda a Aigüestortes i se centra en les zones amb més acumulació de neu


JxCat demana “deslligar” la mesura que podria impulsar l’Estat de les negociacions per la investidura i critica “l’amenaça” que suposa el 155 a les converses ACN Barcelona.-El portaveu adjunt de JxCat, Eduard Pujol, ha criticat aquest divendres les intencions del govern espanyol d’incloure la casella de l’ensenyament en castellà a la preinscripció escolar a Catalunya. En unes declaracions al Parlament, el diputat ha denunciat que és “un nou atemptat a un dels pilars de la cohesió i la convivència a Catalunya”. “Atacar l’escola catalana no té cap sentit, ho lamentem i els advertim que no se’n sortiran”, ha sentenciat. I és que per a JxCat, aquesta mesura no es pot portar a terme perquè “el model d’èxit de l’escola, vinculat a la llengua, ha permès cohesió, integració i igualtat d’oportunitat; i a més respon a un model d’ampli consens i majoritari a la societat catalana”. “Ho protegirem perquè no pot ser una víctima més de l’aplicació indiscriminada del 155”, ha conclòs amb la intenció d’enviar “un missatge de tranquil·litat a la societat catalana”.  Pujol, però, ha volgut desvincular aquesta polèmica de les negociacions sobre la investidura, i ha negat que serveixi com a element de pressió ni que pugui funcionar si el que busca el govern espanyol és entorpir les converses entre els independentistes. “Les negociacions i les converses van al ritme que toca i m’agradaria deslligar aquest nou artefacte contra els pilars de la cohesió i la defensa de la llengua i de l’escola, del debat de la investidura. No pot ser que se’ns amenaci amb un artefacte que fa molt mal a la societat catalana. Només faltaria!”, ha dit.  I és que Pujol creu que els independentistes tenen tot el dret a “parlar, discutir i buscar el millor dels acords, com a tots els parlaments normals després d’unes eleccions, sense una amenaça gegantina com el 155”.

Summary: Pujol, sobre la casella en castellà: “No se’n sortiran”


Com les brases d'un foc que espera el moment de revifar, arriba el 25è disc de la Companyia Elèctrica Dharma, 'Flamarada' (RGB), després de 10 anys de silenci discogràfic. "La flama no s'havia apagat mai, però ara està ben viva", assegura en una entrevista amb l'ACN Joan Fortuny. El seu germà, Lluís Fortuny, diu que la flamarada ve "d'estar molt anys al peu del canó i lluitant" per la seva música. L'àlbum combina cançons instrumentals amb d'altres cantades, que recuperen versos de Josep Fortuny, el "poeta" del grup, mort el 2013. Amb les seves línies reivindicatives i la incorporació d'un tema amb lletra de Jordi Cuixart, el disc desprèn el compromís social que la banda assegura que sempre ha tingut. El treball, que ha sortit a la llum aquest divendres, el presentaran al Festival Strenes de Girona el 12 d'abril. "Et trobes que les circumstàncies et porten a continuar amb la lluita i la reivindicació", afirmen d'una cançó, 'Resistir és véncer', que finalment interpreta la periodista i companya de Cuixart, Txell Bonet.  Quan van empresonar el líder d'Òmnium, el grup va demanar-li que fes una lletra, i aquest es va inspirar en un poema de Josep Fortuny, 'La gent vol viure en pau'. Després d'una setmana de feina, Cuixart va aconseguir traçar uns versos que la banda esperava que recités ell mateix en el nou disc.  "Mai ens hauríem imaginat arribar a aquestes circumstàncies, que ens recorden quan encara Franco estava viu i tocàvem amb els grisos davant l'escenari. Ara no estem aquí, però casi", lamenta en Lluís. Consideren que el seu compromís com a músics és "protestar" en forma de disc o dalt de l'escenari, i que dir que un cantant "no hi entén de política, és una tonteria". "Tens la oportunitat de denunciar-ho", assegura en Joan, que recorda la trajectòria de la Dharma en la defensa de la cultura i la tradició.  Les circumstàncies socials els van portar, doncs, a fer un disc amb lletres malgrat tenien en ment que predominés l'instrumental. Josep Fortuny els va deixar abans de morir un llibre en què recollia lletres i escrits que havia fet. Això ha estat una "mina" pel grup, del qual n'ha extret fragments i s'hi han inspirat per crear temes com 'Busca'm on faci vent', dedicat al Josep, o 'Quan hi érem tots', dedicada també als altres germans Fortuny, l'Esteve i el Jordi. Maria Fortuny assegura que aquest compromís "no és només amb el país", sinó amb situacions com la del Mediterrani, que va desencadenar en el tema 'Al mar ressonen crits'.  La Dharma del segle XXI Després de 47 anys de trajectòria, Joan Fortuny avisa que si no es manté la flama ben encesa, "et desfàs". "Vivim el moment i no fem masses plans perquè, malauradament, canvien", diu la seva germana Maria, que recorda com després de la mort de Josep Fortuny, van decidir tocar com una manera de passar el dol junts. "Poc a poc hem aconseguit fer un nou equip que ens entenem i hem trobat un equilibri satisfactori", assenyala la pianista.  Va ser després de la gira pels 40 anys del grup, el 2016, quan els va néixer les ganes de fer cançons noves. "En aquest disc estàvem buscant la il·lusió i retrobar-nos a nosaltres mateixos. El fet que es morís el Josep, que era el que aportava les idees més globals de contingut dels discos, va fer que ho afrontéssim tot junts", assegura Lluís Fortuny. El nou disc va resultar en un "petit collage" de tots els moments de la trajectòria de la Dharma.  Amb la meitat de cançons instrumentals, i l'altra meitat cantades, 'Flamarada' és un "resum de totes les tecles" que la banda ha tocat durant gairebé mig segle. Però aquesta vegada fent "un pas endavant". "La idea sempre que fas un disc nou és renovar-te una mica. Sempre intentes fer un pas més endavant de tota la teva trajectòria. Crec que aquest cop ho hem aconseguit més que altres vegades", apunta en Joan. Un dels factors que els ha ajudat a renovar-se és la figura d'un dels productors amb més projecció del panorama musical català, Bernie Sànchez, que els ha "sacsejat" i aportat l'estructura discogràfica que necessitaven.  "Hi havia la intenció de canviar una mica, però sabem que amb tants anys un grup té un so i una manera de fer, sempre en queda la marca i el segell", diu Joan Fortuny. No obstant, espera que el públic senti una "Dharma del segle XXI". La Dharma tornarà a pujar als escenaris de festivals de primera línia a Catalunya, com el Clownia o el Canet Rock. Ells que van ser-hi al primer Canet el 1975, reivindiquen que amb 60 anys "encara pots fer rock i donar canya". "Estaria bé treure'ns aquests tics d'anar desmereixent la gent quan es fa gran. El rock no té edat", reblen. Compartiran cartell amb una fornada de gent jove "molt bona i interessant". "La cantera està pujant forta, i en comparació a altres vegades, és més festiva i reivindicativa", celebren.

Summary: Companyia Elèctrica Dharma: "La flama no s'havia apagat mai, però ara està ben viva"


La Xarxa de Col·legis Professionals de Periodistes s'ha reunit aquest dissabte a Barcelona per avançar en la creació del Consell General de Col·legis de Periodistes. En un comunicat, l'associació que representa més de 7.000 professionals de la informació ha assegurat que han començat a treballar en un esborrany d’estatut per aquest ens. Durant la trobada, els col·legis han confiat que tots els partits donaran suport a la proposició de Llei per a la creació del Consell que s’ha presentat recentment al Congrés dels Diputats. Els col·legis d’Andalusia, Astúries, Catalunya, Castella i Lleó, Galícia, La Rioja, Murcia, Navarra i País Basc. també han avaluat els primers mesos de funcionament de l'entitat, constituïda formalment el juny d’aquest any i han conclòs que aquest espai col·laboratiu ha generat una unitat d’acció.  D'altra banda, s’ha dedicat una sessió a tractar la precarietat laboral del sector, la no governamentalització de los mitjans públics i la igualtat de gènere als mitjans de comunicació.

Summary: Nou col·legis de periodistes espanyols es reuneixen a Barcelona per avançar en la creació del seu Consell General


El delegat del govern espanyol a Catalunya, Enric Millo, ha advertit que tant l'Estat com el poder judicial actuaran de manera "proporcional i progressiva" contra els actes de campanya i la propaganda electoral a favor del referèndum. "Quan es cometin delictes, llavors vindran les conseqüències, i això tothom ho ha d'entendre", ha assegurat. Tot i això, Millo no ha deixat clar si s'impediran els actes d'obertura de campanya previstos per aquest dijous a la nit. El delegat ha recordat que falten quinze dies per a l'1 d'octubre i ja ha dit que no descarta que els cossos policials acabin intervenint per impedir "que es cometin il·legalitats". "A l'estat de dret no li tremolaran les cames", ha afirmat Millo, que assegura que "el referèndum no es farà".  "Tothom és responsable dels seus actes, i quan algú decideix unilateralment saltar-se la llei, ha de ser igual de valent per assumir-ne les conseqüències", ha afirmat Millo que recorda que hi ha unes instruccions "explícites" del fiscal general de l'Estat que adverteixen que no es poden fer actes de campanya o difondre propaganda electoral perquè el referèndum està suspès i, per tant, és "il·legal".    Per això, el delegat espanyol adverteix que tant l'Estat com el poder judicial actuaran "amb proporcionalitat gradual" contra "qualsevol acció encaminada a desobeir".    Enric Millo no ha volgut entrar a valorar si algun cos policial o la justícia actuaran per impedir els actes d'inici de campanya, previstos per a aquest dijous. Sí que ha advertit, però, que els membres del Govern que hi participin són conscients que estan desobeint les lleis i que "poden cometre" un delicte.    "Si persones informades i advertides sobre el que no han de fer, decideixen igualment cometre un possible delicte, les conseqüències arribaran", ha afirmat el delegat que no ha detallat, però, quines poden ser aquestes conseqüències. Enric Millo no descarta en absolut que, al llarg dels quinze dies que queden fins al referèndum, el poder judicial i els cossos policials acabin intervenint per aturar algun tipus d'acte.    "Totes les instruccions estan donades i totes les mesures legals que s'han de complir estan en coneixement de tothom", ha dit Millo que ressalta que, a partir d'aquí, caldrà "estar a l'expectativa a com es desenvolupen els fets". "Les actuacions s'aniran veient progressivament, a mesura que suposadament aquests delictes es vagin produint", ha advertit. El referèndum "no es farà"   Millo ha reiterat que el referèndum "no es farà" i ha acusat el Govern de Catalunya d'enganyar els ciutadans fent-los creure que afavorir l'1-O no tindrà conseqüències. "La pròpia instrucció de la fiscalia és molt clara, és que ningú col·labori i, per tant, s'impedeixi qualsevol iniciativa que tingui per objecte la celebració del referèndum il·legal", ha recordat. El delegat també recorda que aquesta advertència es fa extensiva als organitzadors dels actes.   Per això, el delegat espera que el Govern "rectifiqui" i no continuï promovent l'1-O. "A l'estat de dret no li tremolaran les cames", ha assegurat i ha negat que es tracti d'una amenaça perquè "la llei es complirà". "Alguns ho interpreten com una amenaça i és el contrari, l'amenaça és d'aquells que diuen que volen saltar-se les lleis i incomplir-les", ha justificat.    Finalment, Millo també ha assegurat que és "evidentíssim" que s'actuarà contra el nou web del referèndum perquè, tal com va resoldre un jutjat, incompleix "la legalitat democràtica".

Summary: Millo adverteix que actuaran de manera "proporcional i progressiva" contra actes i propaganda a favor del referèndum


El Daydream Festival de Montmeló (Vallès Oriental) ha iniciat les obres per muntar l'escenari principal del certamen que se celebrarà el 30 i 31 de març i que ja compta amb el 80% de les entrades venudes. La cita, que reunirà al Circuit de Catalunya una cinquantena d'artistes representants de la música tecno, EDM i underground és el primer de tot el món en oferir als seus clients la possibilitat de comprar les entrades amb bitcoins. Els organitzadors han reconegut que per ara el sistema "no ha tingut massa impacte", però es mostren convençuts del futur d'aquestes criptomònades. Entre els noms del cartell hi ha Martin Garrix,  Dimitri Vegas & Mike Like, Martin Solveig, W&W i Nicky Romero. El Daydream Festival ha començat a posar fil a l'agulla als treballs per muntar les infraestructures i els escenaris que convertiran el Circuit de Barcelona - Catalunya de Montmeló en un esdeveniment musical de primer ordre.  Alfred Bonet, director del festival, s'ha mostrat molt satisfet pel ritme de venta d'entrades que ha assegurat que ronda el 80%. "Estem assolint les expectatives que ens havien marcat", ha assegurat en una visita a la zona on s'està aixecant el principal escenari dels cinc que hi haurà. En aquesta línia ha explicat que l'aforament total és de 18.000 persones per dia i que l'èxit total seria aconseguir "un sold out".  Bonet ha revelat les 1.500 places disponibles al càmping de Can Guitet estan a punt d'exhaurir-se. "Inicialment en vam oferir 1.400 entrades amb allotjament al càmping i van vendre's totes, així que vam afegir un centenar més". En aquesta àrea, a més, s'hi ubicarà una zona gastro de luxe amb food trucks per a tots els gustos i un espai chill out. Pagaments amb bitcoins El responsable del certamen s'ha referit a la possibilitat de comprar els passis amb bitcoins que l'organització ha introduït. "No està tenint massa impacte perquè a més el públic jove tampoc sol tenir accés a aquesta tipologia de moneda", ha indicat Bonet que ha dit que van decidir apostar per aquestes criptomònades perquè poden tenir recorregut. "Volíem donar una empenta a aquest sistema que potser dintre de quatre anys si que estarà estès", ha comentat. Bonet també ha aprofitat l'ocasió per destacar la idoneïtat d'aquesta instal·lació que està molt ben connectada i acostumada a acollir milers de persones. "Es tracta d'una ubicació idònia que donarà al festival l'oportunitat d'assegurar tots els aspectes logístics i la garantia d'evitar un impacte negatiu a l'entorn natural del Vallès". Alhora ha apuntat que hi haurà visitants vinguts d'arreu del món. "Hem venut entrades a persones d'Àfrica, del Japó, la Xina, Austràlia, Regne Unit i també de Catalunya i la resta de l'Estat".   Un Circuit obert a la cultura L'alcalde de Montmeló, Antoni Guil, s'ha mostrat molt satisfet amb l'arribada d'aquest certamen al municipi i ha dit que confia que aquest sigui l'inici d'una llarga història. Alhora ha remarcat que aquest esdeveniment és "l'avançada del que ha de ser el futur del Circuit". Guil ha explicat que la voluntat del consistori és que aquesta instal·lació pugui obrir les seves portes a d'altres activitats culturals i anar més enllà dels usos estrictament esportius.   Un cartell de luxe El Daydream, que va nèixer a Bèlgica l'any 2010, comptarà amb quatre escenaris i més de 50 artistes de música electrònica, techno i underground. Al Main Dream o escenari principal, hi actuaran els caps de cartell Martin Garrix, número 1 del món i Dimitri Vegas & Mike Like situats al numero 2 del top 100 mundial de Dj Mag. A més, també hi passaran Steve Angello, W & W, Martin Solveig, Sunnery James & Ryan Marcià, Nicky Romero, Kung, Lost Frequencies, Brian Cross, R3hab, Sam Feldt, Mattn, Jauz, Javi Reina , Xavi Alfaro, Neil, Hektor Mss, Brooks i Lucas And Steve. A l'escenari techno es podrà seguir els sets d'estrelles com Marc Carola, Luciano, Dubfire, Boig Diu, Paco Osuna, Caleb Calloway, Leon, Stacey Pullen, Nic Fanciulli, Anna Tur, Suizer, Mr Bosco, Javi Bora, Jules Beat, Fiberroot i Suizer.  Pel que fa al que es dedicarà a la música House, destaquen Patrick Topping, Andrea Oliva, Joris Voorn, Digitaria, Raxon, Rebolledo, Shall Ocin, Leon, Jade, Denis Horvat, Edu Imbernon, Dj Tennis, Stephan Barnem & Marc Dionigi Herr b2b Hitch. Per últim, hi haurà un quart escenari anomenat The Gift, on hi actuaran talents emergents com Galatixx, Toneshiferz, Code Black, Phuture Noize, Luka Caro, Will Blake, Tres Mans, Carlos Chaparro, Detox, entre d'altres. El programa es completarà amb una multitud d'actuacions en viu, animacions, performances i atraccions com passejades en helicòpter, mags ambulants, graffitis en viu, realitat virtual, body painting experience, túnel del vent, llançadora humana, Xbox Games, entre d'altres.

Summary: El Daydream Festival de Montmeló comença el muntatge del seu escenari principal amb el 80% de les entrades venudes


La coordinadora general del Partit Demòcrata (PDeCAT), Marta Pascal, ha qualificat de ''xarlotada i vergonya marca Espanya'' les pressions que ha fet el govern espanyol per frenar una missió comercial a Marroc encapçalada pel president de la Generalitat, Carles Puigdemont, i el president de Flandes, Geert Bourgeois. Pascal ha advertit que si es posen ''traves, posarem tombants'' i ha considerat que aquesta actitud demostra que estan ''neguitosos davant la revolució democràtica catalana''. La líder del PDeCAT també ha anunciat des de Tàrrega que el partit escollirà en un any els caps de llista per a les eleccions municipals de 2019, uns comicis que considera que han de servir per tornar a posar de manifest que són la principal força al territori. Després del que Pascal ha qualificat com a ''xarlotada'' del govern espanyol en relació al viatge a Marroc demostra que ''l'adversari que tenim al davant no és un adversari qualsevol''. El viatge es va decidir suspendre ahir divendres després del que des del Govern s'ha qualificat com a pressions de l'executiu espanyol a les institucions del Marroc per fer que cap polític no rebi als representants catalans i de Flandes. Pascal ha remarcat que fins i tot a Flandes s'ha cridat a consultes a l'ambaixador espanyol per aquest afer i ha assegurat que ''estan astorats''. És per això que ha apostat per ''fer sortir els colors'' al govern del PP i que es denunciïn aquest tipus d'actituds amb ''tota la seva força''.  Tots els candidats per a les municipals de 2019 escollits en un any En el marc d'una jornada de treball amb els càrrecs locals i comarcals per reforçar l'estructura del partit a nivell municipal i guanyar el sí al referèndum que s'ha fet al Teatre l'Ateneu de Tàrrega, Marta Pascal, ha anunciat que el PDeCAT iniciarà el proper 10 de juny un procés que culminarà el 10 de juny de 2018 que consistirà en l'elecció a través de primàries de tots els caps de llista per a les eleccions del 2019. En aquest sentit, Pascal ha qualificat aquest mètode, mai utilitzat per a l'antiga convergència, com una ''eina saludable que internament cal treballar perquè sigui marca de la casa''. D'altra banda, el proper 13 maig, el PDeCAT té previst celebrar a Barcelona una conferència ideològica per tal de deixar palès que el partit no es va fundar ''per tapar les vergonyes a ningú'', que hi ha ''equip, projecte i idees'', i que es defuig dels extrems del populisme de les esquerres i les dretes. En un altre ordre de coses, i després de les declaracions del portaveu d'ERC al Congrés, Gabriel Rufián, on ha dit que el pitjor que li ha passat a Catalunya és Jordi Pujol i C's, Pascal ha fet una defensa del llegat de l'expresident de la Generalitat i ha apel·lat a la tasca feta en immersió lingüística i creació de noves universitats com la Pompeu Fabra. Segons Pascal, el PDeCAT és un partit nou, però amb ''arrels convergents'' a les que no s'ha de renunciar tot i que calia refundar CDC. Finalment i en relació als càrrecs del partit que han estat condemnats pel 9-N, Pascal ha dit que a partir de dimarts que ve es posarà en marxa una campanya per recaptar fons i fer donacions per poder pagar les multes i ajudar a demostrar que ''no estan sols''.

Summary: Pascal qualifica de ''xarlotada'' les pressions del govern espanyol que han frenat el viatge a Marroc


El ple aprova desistir de la sol·licitud per valorar-ho "amb major rigor" ACN Figueres.-L'Ajuntament de Figueres ha aturat la petició per ampliar la declaració de municipi turístic a tota la ciutat. L'alcaldessa, Agnès Lladó, ja va anunciar la intenció de l'equip de govern de suspendre la sol·licitud que l'anterior havia fet a la Direcció General de Comerç de la Generalitat perquè la considerava "precipitada" i mancada de "consens" amb el sector. Aquest dilluns el ple ho ha aprovat argumentant que consideren necessari poder valorar-la amb "major rigor". El ple també ha donat llum verda a les ordenances per a l'any vinent i que estaven prorrogades des del 2017. Entre les mesures, el govern preveu un recàrrec del 50% de la quota de l'Impost sobre Béns Immobles (IBI) per als pisos desocupats durant més de dos anys. També inclouen una rebaixa del preu de l'aparcament regulat de zona blava i verda. El preu de dues hores baixarà dels 3,90 als 2,40 euros i s'hi inclourà una tarifa especial a la zona verda per a les persones que no siguin residents però treballin a la ciutat. Figueres renuncia al projecte d'ampliació de municipi turístic a tota  la ciutat. El ple ha aprovat, amb els vots a favor de l'equip de govern i els vots en contra de l'oposició, desistir de la sol·licitud que va fer l'anterior govern el passat mes d'abril per incloure tota la ciutat, inclosa l'àrea comercial de Vilatenim, a l'excepcionalitat que des de fa set anys té la zona centre, sense massa èxit.  L'aturada respon, segons el consistori, a la "falta d'acord" entre el sector i la voluntat municipal és "assentar les bases del futur model comercial de Figueres", "donant respostes específiques a les seves necessitats". També a l'objectiu de valorar-ho "amb major rigor".  L'alcaldessa, Agnès Lladó, ha dit que la decisió es va prendre "a dos mesos de les eleccions, de pressa i corrent". Fins i tot, ha dit, la Generalitat els va obligar a modificar la petició perquè inicialment només preveien incloure la zona de Vilatenim i els van dir que això no es podia fer. En aquest sentit, Lladó ha dit que el fet d'aturar-ho ara no vol dir que un futur – i amb les mesures adequades- no es pugui tornar a impulsar, però ha dit que ells volen un comerç que "funcioni" i que, per això, estan treballant en un pla de mesures.  Lladó també ha dit que durant aquests set anys en què ha estat vigent l'excepcionalitat al centre "no ha funcionat" i que això els fa pensar que, aleshores, tampoc es va planificar bé. En aquest sentit, ha recordat que la declaració caduca el 31 de desembre de l'any que ve i que s'ha de repensar. Ni Junts per Figueres, que va impulsar-ho, ni Ciutadans, a l'oposició, hi han donat suport.  Les ordenances fiscals D'altra banda, el ple ha aprovat inicialment les ordenances fiscal per a l'any vinent. El govern preveu aplicar un recàrrec (ja previst a les ordenances del 2015 però que no es podia aplicar) a l'IBI dels pisos buits durant més de dos anys. També inclouen una rebaixa del preu de l'aparcament regulat de zona blava i verda. El preu de dues hores baixarà dels 3,90 als 2,40 euros i s'hi inclourà una tarifa especial a la zona verda per a les persones que no siguin residents però que acreditin que treballen a la ciutat.

Summary: Figueres atura la petició per ampliar la declaració de municipi turístic a tota la ciutat


Un brot de coronavirus afecta dotze del 53 agents de la Policia Local de Salt. Segons informa l'ajuntament, aquest dimarts han fet tests ràpids a tota la plantilla. Les proves formen part dels 1.350 tests que la Diputació ha repartit a les policies locals gironines. Tots els agents afectats per la covid-19 són asimptomàtics i, segons subratlla l'equip de govern, estan en "perfecte estat" i confinats als seus domicilis. El govern municipal concreta que, seguint els protocols, aquest nit han fet tasques de desinfecció de la comissaria i han reestructurat torns per continuar realitzat tots els serveis amb normalitat. La comissaria de Salt la comparteixen Policia Local i Mossos. SAP-FEPOL critica que als Mossos no els hi facin tests. ((En aquesta actualització s'afegeixen declaracions del regidor de Seguretat Ciutadana de Salt, Toni Vidal)) Els tests ràpids s'han fet aquest dimarts 21 d'abril i formen part dels 1.350 que s'han repartit aquesta setmana entre les policies locals de les comarques gironines. Aquesta bloc de tests forma part dels 12.000 que recentment va adquirir la Diputació de Girona i que, validats pel departament de Salut, s'han fet arribar també a hospitals, centres d'atenció primària i geriàtrics. El resultat és que dotze agents del total de 53 de la Policia Local tenen coronavirus, tot i que tots ells eren asimptomàtics. Ara, estan confinats als seus domicilis. El govern local exposa que els comandaments de la Policia Local han reorganitzat els torns i aquest nit s'han desinfectat les instal·lacions. El regidor de Seguretat Ciutadana de l’Ajuntament de Salt, Toni Vidal, destaca que "en poques hores" han reorganitzat els torns i agraeix la predisposició "absoluta" de tot el cos per continuar donant el servei a la vila. "A data d'avui, no tenen cap tipus de problema de salut i la resta de personal s'ha reorganitzat per garantir els serveis de seguretat ciutadana", ha afegit.  Que també els facin als Mossos El sindicat SAP-FEPOL critica, però, que a hores d'ara encara no hi ha previsió de fer les proves als agents dels Mossos d'Esquadra destinats en aquesta comissaria compartida: "Posats en contacte amb els caps regionals, hem estat informats que es prendran les mesures que estan regulades en aquests casos". Això implica, segons el sindicat, que comprovar si algun dels agents que ha donat positiu ha estat "en contacte estret" amb algun mosso. Serà aleshores quan el confinarien. SAP-FEPOL recorda la "crisi oberta" entre el Govern de la Generalitat i el TSJC arran de la resolució que obligava a fer proves als Mossos que hi ha confinats. Una crisi que, apunten, "ho ha aturat tot". "Els efectius del cos destinats a Salt queden totalment desprotegits i amb la incertesa de si estan infectats o no, mentre veuen com a tots els membres de la Policia Local han estat sotmesos a les proves de detecció", critica el sindicat que remarca que comparteixen dependències i amb qui "fins i tot s'han estat fent patrulles mixtes". El sindicat diu que els Mossos de Salt continuaran treballant per a la ciutadania però denuncia que ho fan "desprotegits per les nefastes conseqüències d'una situació lamentable que ha fet que s'aturin les proves de detecció de la covid-19". SAP-FEPOL ja ha denunciat el brot a la subdirecció general de prevenció de riscos i salut laboral i reclama que els tests de la Diputació també puguin arribar als Mossos. "De no poder fer les proves en les properes hores, demanarem el confinament immediat i preventiu de tota la plantilla", conclouen. Toni Vidal també demana que es puguin fer tests als agents dels Mossos d'Esquadra: "Segurament algun agent també donaria positiu i és asimptomàtic, estem a l'espera que també els hi puguin fer les proves a ells". Vidal recorda que, excepte despatxos, els espais de la comissaria són compartits i, de fet, sovint hi ha patrulles mixtes formades per un agent de cada cos. De moment, exposa, l'ajuntament té constància que dos mossos que havien estat en contacte amb agents de la Policia Local que havien donat positiu també estan en aïllament a casa seva.

Summary: ACTUALIZACIÓ:Detecten un brot de covid-19 que afecta dotze dels 53 policies locals de Salt després de fer tests a tota la plantilla


La regidora de Mobilitat de Barcelona i president de Transports Metropolitans de Barcelona (TMB), Mercedes Vidal, ha assegurat que durant aquest mandat s'ha incrementat en un 86% la inversió en el servei de metro i tren. Una tendència que continuarà amb la incorporació de 12  trens nous a finals del 2019 a les línies més congestionades, l'L1, L2, L4 i L5, amb l'objectiu "a llarg termini" d'arribar als dos minuts i mig d'espera, ha dit Vidal. En aquests quatre anys, s'han afegit 10 trens més en hora punta a les línies convencionals. A més, s'ha autoritzat la compra de 42 trens per substituir els trens de més de 30 anys on s'hi ha detectat amiant. En la mateixa roda de premsa el conseller delegat de TMB ha afirmat que "és previsible" que la xifra de treballadors afectats, que ara se situa en 12 persones, "es vagi movent" en els propers mesos. La regidora ha assegurat que, durant aquests quatre anys, s'ha "revertit" el descens en inversió en metro i bus. Si entre 2011 i 2014 TMB va dedicar 164 milions d'euros a inversions, aquest mandat, de moment, la xifra ha arribat als 305 milions.  Pel que fa a la xarxa de bus, en global s’han afegit 66 cotxes al servei de manera que diàriament hi ha 900 vehicles al carrer en hora punta. Alhora, s’ha renovat flota per accelerar la reconversió ambiental. En total s’han comprat 423 nous autobusos, un augment del 230% respecte el mandat anterior, quan se’n van adquirir 128.  A nivell de metro, en total s’han afegit 10 trens més a l’hora punta en les línies convencionals i s’han contractat 12 trens més per millorar el servei a les línies més congestionades i acostar les freqüències als dos minuts i mig’. Alhora, s’ha autoritzat l’adquisició de 42 trens per substituir trens amb una antiguitat superior a 30 anys, en els quals recentment s’han identificat alguns components amb contingut d’amiant.  En aquests quatre anys també s’han inaugurat les noves línies de metro de la L9 Sud i la L10 Sud de metro. Això ha suposat sumar 22 nous quilòmetres de metro i 17 noves estacions.  Vidal també ha destacat la represa del programa de rehabilitació d’estacions de metro antigues o d’elevada utilització amb una inversió de 8,25 milions d'euros en la rehabilitació integral de l’estació de Paral•lel, Besòs Mar, Passeig de Gràcia i en la millora d’andanes i altres espais d’Universitat i Fondo.  "En només quatre anys s'han revertit les retallades que reduïen significativament l'oferta i el servei de transport públic col·lectiu als ciutadans de Barcelona i l'àrea metropolitana", ha afirmat la regidora de BComú. Coincidint amb les diferents intervencions fetes a la companyia, la valoració dels serveis de bus i de metro també han assolit els seus "màxims històrics", ha celebrat. I és que els usuaris de bus el puntuen amb la nota de satisfacció global més alta des del 2008, assolint un 7,88.  Al seu torn, els usuaris del metro també el puntuen amb la nota mitjana més alta de la sèrie històrica, un 7,73, i el que més valoren és l’oferta de transport.  Les diferents actuacions realitzades han fet possible que en el balanç anual d’emissions de TMB, aquest 2018 s’hagi produït una davallada del 59% de les emissions globals contaminants respecte l’any anterior. Més de la meitat dels busos incorporats a la flota els darrers tres anys són híbrids o elèctrics i a partir del 2019 hi ha el compromís d’adquirir només busos elèctrics, híbrids i de gas natural.  "Ens hem avançat 22 anys en el compliment dels Acords de París", ha assegurat el conseller delegat de la companyia.

Summary: El metro de Barcelona tindrà 12 trens més a finals d'any per acostar-se a freqüències de dos minuts i mig d'espera


Aquest divendres ha obert portes la 57a edició de la Fira de l'Oli Qualitat Verge Extra i les Garrigues, que se celebra a les Borges Blanques amb la presència de 94 expositors, 32 dels quals són productors i elaboradors d'oli d'oliva. El certamen arriba al final d'una campanya marcada per la sequera, que han fet caure la producció a la meitat a la DOP Les Garrigues, i per uns preus "ruïnosos" que són conseqüència sobretot de l'increment de producció al sud d'Espanya. Els visitants poden gaudir fins diumenge de tastos, maridatges, presentacions, entre moltes actes activitats, amb l'oli d'oliva verge extra com a gran protagonista. L'encarregada d'inaugurar la fira ha estat la portaveu de JxCat al Congrés, Laura Borràs. Durant la inauguració, Borràs ha posat en valor la importància de la cultura de l'oli. "Diu molt dels catalans com a poble i ens vincula amb els nostres orígens agrícoles, però a l'hora diu molt de la nostra manera de ser com a país", ha assenyalat. A la vegada, ha destacat el paper de l'oli com motor econòmic del territori i el reconeixement que ha anat assolint aquest producte amb els anys en àmbits com el de la restauració, especialment. Per la seva banda, l'alcalde de les Borges Blanques, Enric Mir, ha remarcat l'aposta per continuar amb la professionalització del certamen i la presència enguany de nombrosos xefs de renom.  Menys producció i preus "ruïnosos" La 57a Fira de l'Oli de les Garrigues arriba marcada per una campanya en què la sequera acumulada dels darrers anys ha fet caure a la meitat la collita a la Denominació d'Origen Protegida (DOP) Les Garrigues. Segons el seu president, Enric Dalmau, enguany la producció rondarà els 3 milions de quilos, quan el potencial productiu de la DOP és d'uns 6 milions. "Només s'ha pogut salvar la collita gràcies a les zones amb reg de suport", mentre al secà s'han notat molt els efectes de la sequera, ha assenyalat.  D'altra banda, Dalmau ha explicat que els preus "estan a un nivell ruïnós" com a conseqüència de l'increment de la producció a Andalusia i que ha fet créixer considerablement la producció d'aquest producte a nivell estatal. "Hi ha una dèria de produir tones sense saber després on les podran vendre i això enfonsa el sector", ha sentenciat. Segons el president de la DOP Les Garrigues, això també provoca que cada vegada sigui més complicat que els joves vulguin dedicar-se al sector.  Per fer front a aquesta realitat, Dalmau ha defensat la necessitat d'apostar per la comercialització d'oli d'oliva verge extra envasat i començar a deixar enrere la venda de bona part de la producció en grans cisternes a països com ara Itàlia. "L'oli envasat funciona i és rendible i, per això, cal avançar cap aquí", ha indicat. Unió de Pagesos exigeix al Ministeri d'Agricultura que sol·liciti mesures "excepcionals" per a la greu crisi de preus de l'oli d'oliva Aquest mateix divendres, Unió de Pagesos ha exigit al Ministeri d’Agricultura que demani a la Comissió Europea (CE) l'articulació de mesures extraordinàries de gestió de crisis per pal·liar els baixos preus en origen de l'oli d'oliva, com permet la normativa comunitària de la Política Agrària Comuna (PAC), consistents en un ajut per a la retirada, no per a l'emmagatzematge, de 600.000 tones d'oli d'oliva del mercat europeu per a destinacions no alimentaries, com per exemple la producció de biodièsel. L'oli d'oliva verge extra, el gran protagonista de la Fira La 57a edició de la Fira de l'Oli Qualitat Verge Extra i les Garrigues compta enguany amb la presència de 94 expositors, una trentena dels quals són productors o elaboradors d'oli, mentre la resta ofereixen altres productes alimentaris de proximitat i serveis. Un any més la fira també oferirà tasts, maridatges i presentacions, entre moltes actes activitats. Una de les novetats és el nou espai dedicat a La Cuina de l'Oli, que se suma a l'espai Aliments del Territori i Tu.  Tretze xefs catalans de primer nivell hi oferiran demostracions gastronòmiques entre els quals Marc Ribas, del restaurant Panot i presentadors dels programes 'Cuines' i 'Joc de Cartes'; Luis Bonillo i Jesús Gimena, de l'Aula Gastronòmica de Lleida; Pep Moreno, del restaurant Deliranto de Salou; Jordi Pallàs, del restaurant Aimia de Lleida; Jordi Pané, de Cal Xirricló de Balaguer; Mateu Blanch, del Caravista de Lleida; Xixo Castaño, de Malena de Gimenells; Vicent Guimerà, de l'Antic Molí d'Ulldecona, o Ada Parellada, del Semproniana i encarregada de clausurar enguany el certamen.   Una altra novetat serà el nomenament del primers ambaixadors de l'Oli de Qualitat de Catalunya, que seran l'empresari Tatxo Benet i la presentadora Ares Teixidó, que seran proclamats dissabte a la tarda. El certamen també distingirà el cuiner Josep Lladonosa i Giró amb el Premi Cultura de l'Oli 2020. Així mateix, la fira s'agermanarà enguany amb l'associació de productors de vacum Asoprovac Catalunya i amb el Gremi de Forners de les Terres de Lleida. Aquesta tarda es donaran a conèixer els premis als millors olis del certamen, en un acte presidit per la consellera d'Agricultura, Teresa Jordà. Solidaritat amb els afectats per l'incendi del juny i els aiguats de l'octubre passat La fira manté actes tradicionals com ara la caragolada solidària 'Cargoli', organitzada conjuntament amb la Federació de Colles de l'Aplec del Caragol de Lleida i que enguany destinarà els seus beneficis a la plantació d'oliveres als municipis del territori damnificats pels incendis de finals de juny i els aiguats dels dies 22 i 23 d'octubre. També es durà a terme una degustació solidària de vedella, cuinada a l'estil medieval, i organitzada amb el patrocini d'Asoprovac Catalunya, que també recaptarà fons amb el mateix objectiu solidari d'apadrinament d'oliveres.  Ambdues iniciatives es faran amb la col·laboració de l'entitat social Acudam, que porta a terme el projecte L'Olivina per ajudar els afectats per l'incendi i els aiguats. A més, qui ho vulgui també podrà apadrinar una d'aquesta oliveres solidàries. De la mateixa manera que en edicions anteriors, el programa inclou també esdeveniments ja tradicionals com ara els tres tombs de diumenge, visites guiades als elements turístics de la comarca o l'Oli Experiència, tallers de collir olives, pedra seca i etnobotànica de les Garrigues, a més d'àpats populars amb plats típics de la comarca. A més de Jordà, la fira, que se celebra fins diumenge, també rebrà dissabte les visites del conseller de Territori i Sostenibilitat, Damià Calvet; de la consellera d'Empresa i Coneixement, Àngels Chacón, i diumenge, del president de la Generalitat, Quim Torra, a banda d'altres autoritats del territori.

Summary: Arrenca la 57a Fira de l'Oli de les Borges Blanques marcada per una campanya amb menys producció i preus "ruïnosos"


El primer secretari del PSC, Miquel Iceta, ha fet costat al president de la Generalitat, Carles Puigdemont, en l'oferta que aquest darrer ha fet a Brussel·les perquè Catalunya aculli uns 4.500 refugiats de la guerra de Síria i el seu entorn. Iceta però, ha lamentat que l'Administració de l'Estat i la catalana ''no treballin de la mà'' en aquest assumpte i ha instat al govern espanyol a ''liderar'' l'estratègia per coordinar-ho ja que hi ha d'altres comunitats autònomes i ciutats que han demanat acollir refugiats. En aquest sentit, el líder socialista ha dit que l'executiu espanyol ''no ha d'arrufar el nas'' davant d'ofertes generoses com la que ha fet Puigdemont i també ha aprofitat per criticar l'estratègia d'Europa davant aquesta crisi humanitària. El primer secretari del PSC ha fet aquestes declaracions durant una visita a la 144a edició de la Fira de Sant Josep de Mollerussa on també ha estat acompanyat pel president del partit a Catalunya, Àngel Ros, i altres dirigents socialistes de les terres de Lleida. Iceta ha aprofitat per criticar que els dos governs, el català i l'espanyol ''no es parlen'' i que això suposa un problema en qüestions com la crisi dels refugiats. Per això ha demanat que el govern espanyol lideri aquesta situació davant els oferiments per acollir refugiats. En aquest sentit, Iceta s'ha mostrat en contra del procediment que està desenvolupant la Unió Europea per gestionar aquesta crisi, basat amb el ''tancament de fronteres'',  ja que va ''en contra de l'esperit europeu''. El líder socialista, ha reconegut però, que Europa difícilment podria fer front a una allau tant gran de gent com la que hi ha en aquets moments, però si que ha instat als dirigents europeus a demostrar la ''solidaritat i compromís'' amb Síria i la regió que l'envolta per tal d'acabar amb la guerra, combatre Estat Islàmic i fer que la gent d'allà hi pugui viure ''en pau i democràcia''. Reunió Junqueras – Montoro En un altre ordre de coses, Miquel Iceta s'ha mostrat satisfet que hi hagi reunions com la d'ahir divendres a la tarda entre el vicepresident del Govern, Oriol Junqueras i el ministre d'Hisenda en funcions, Cristòbal Montoro, per parlar dels diners que l'Estat deu a Catalunya del 2014. Ha dit que ''és bo que posin fil a l'agulla'' en qüestions com la de resoldre la liquiditat de la Generalitat i ha desitjat que hi hagi més reunions com aquesta en un futur.

Summary: Iceta fa costat a Puigdemont en l'oferiment català per acollir refugiats


Els Mossos d'Esquadra investiguen la mort d’un home aquest dilluns a casa seva a Miami Platja, al terme municipal de Mont-roig del Camp (Baix Camp). Poc abans de tres quarts de nou d'aquest matí, una patrulla de la Policia Local de Mont-roig del Camp ha alertat els Mossos que havien localitzat el cadàver d'un home amb signes de criminalitat a dins de casa seva. La víctima, de 63 anys i de nacionalitat espanyola, presentava un impacte per arma de foc. Els mossos de l’Àrea d’Investigació Criminal s’han fet càrrec de la investigació per tal d’esclarir les circumstàncies d'aquesta mort i poder localitzar i detenir el presumpte autor dels fets. Segons ha pogut saber l'ACN, hauria estat una veïna qui, en veure la porta oberta la nit de diumenge i aquest dilluns al matí, ha trucat a la Policia Local. Fonts properes a la investigació han explicat que l'home no tindria problemes coneguts, estava separat i vivia sol, i no consten antecedents policials.  La hipòtesi del robatori tampoc acaba de fer el pes a la Policia ja que, en aparença, la casa estava endreçada i neta. Els Mossos haurien trobat la víctima, a la cuina, en posició bocaterrosa, i amb un únic tret al tòrax. No s'ha trobat l'arma al domicili.  Tot i que no està clar quan hauria mort, per l'estat del cadàver podria ser de fa un parell o tres de dies. El domicili de la víctima forma part d'una zona de cases adossades al centre de Miami Platja, el nucli marítim de Mont-roig del Camp. Segons han explicat alguns veïns, l'home faria uns nou anys que vivia aquí.

Summary: Troben un home mort per arma de foc a casa seva a Mont-roig del Camp


El radar rotatori de Girona ha estat més de mig any sense funcionar i de fet, durant tot aquest temps el cinemòmetre només s'ha situat en un únic punt: la caixa que hi ha al pont de Fontajau. El regidor de Mobilitat i Via Pública, Joan Alcalà, ha explicat que hi va haver problemes amb el sistema de lectura de matrícules, perquè no transferia la informació de manera automàtica, i això va comportar que fins al juny no es poguessin tirar endavant les sancions. Tan sols aquell mes, però, se'n van imposar 261, entre les quals n'hi ha una d'un motorista que va creuar rabent el pont a 130 km/h. Alcalà assegura, de totes maneres, que tot i no funcionar, el radar ha complert la seva funció, perquè ha permès reduir l'accidentalitat –i sobretot, els ferits- en aquesta zona de la ciutat.

Summary: El radar rotatori de Girona ha estat més de mig any sense funcionar però redueix els accidents al pont de Fontajau


El líder de Podem insisteix en la necessitat d’un govern de coalició per impedir que el PSOE incompleixi els acords programàtics ACN Madrid.-El líder de podem, Pablo Iglesias, ha recordat aquests dilluns que els seus 42 diputats “són imprescindibles perquè hi hagi un govern progressista a Espanya” i ha lamentat el “flirteig” que Sánchez “està fent a la dreta”. Segons Iglesias, seria “inconcebible” que Sánchez arribés a la investidura sense els suports necessaris i al PSOE li toca “treballar-se” els acords que ho facin possible. Pel que fa a les peticions de Podem, ha afirmat que és “fonamental” que hi hagi un govern de coalició, malgrat que “nosaltres no exigirem ministeris d’Estat” i sí carteres “socials”, perquè “el que ens interessa és l’aplicació dels drets socials” i “en particular que s’acabi amb la temporalitat” i que hi hagi “justícia fiscal”.  Iglesias ha fet aquestes manifestacions en una entrevista a TVE on ha insistit en la creació d’un govern de coalició. Els seus 42 diputats, ha afirmat, no donaran suport a Sánchez “a canvi de res” i “és evident” que cal que Podem sigui al govern per “garantir” el compliment de l’acord que assoleixi amb el PSOE.  En aquest sentit ha afirmat que un govern en solitari del PSOE “no” podria desplegar un programa d’esquerres perquè els socialistes “volen geometria variable” per pactar “cosetes” amb Podem i deixar les “importants” per a acords amb PP i Cs.  Ha emplaçat Sánchez a buscar els acords que li falten i l’ha advertit que “seria una presa de pel que ens toqués armar la majoria absoluta a nosaltres”, com ja va passar, ha dit, durant la negociació de la moció de censura.

Summary: Iglesias avança que Podem voldrà ministeris “socials” i emplaça Sánchez a “treballar-se” els suports que li falten


L'Ajuntament de Barcelona ha reobert aquest diumenge de bon matí la piscina d'estiu del Parc de la Creueta del Coll, al districte de Gràcia, després de retirar els vidres trencats de dins l'aigua. Quatre menors i dos adults van patir ahir dissabte ferides lleus per talls als peus i la Guàrdia Urbana va desallotjar les 350 persones que hi havia al recinte en el primer dia que s'iniciava la temporada de bany, que s'allargarà fins a l'11 de setembre. La piscina va obrir amb normalitat a les 09.30 hores però pels voltants de les 13.45 hores es van començar a rebre notícies de banyistes amb petites ferides als peus per talls de vidre, amb tota probabilitat restes d'ampolles de la passada revetlla de Sant Joan. Dos dels afectats no van necessitar atenció mèdica mentre que els altres quatre –entre els quals tres menors- van ser atesos al mateix parc per efectius del Sistema d'Emergències Mèdiques (SEM). La Guàrdia Urbana de Barcelona va evacuar el recinte i diversos operaris van procedir a netejar la piscina, que s'ha pogut reobrir amb normalitat menys de 24 hores després.

Summary: Reobren la piscina de la Creueta del Coll a Barcelona després de retirar els vidres trencats


La consellera de la Presidència i portaveu del Govern, Neus Munté, emmarca les declaracions del número 2 de Podem, Iñigo Errejón, en la “normalitat” amb què es viu el referèndum a Catalunya. D’aquesta manera ha valorat l’aval d’Errejón al fet que Catalunya intenti una via unilateral. En la roda de premsa posterior al Consell Executiu, Munté ha remarcat que, segons les últimes enquestes, en l’últim any han augmentat en gairebé 10 punts els partidaris a nivell de l’Estat de fer un referèndum a Catalunya. “Va en la línia molt clara i molt honesta de reconèixer quina és la realitat política de Catalunya per tal de poder realitzar un referèndum”, ha conclòs.  Munté també ha recordat que les enquestes apunten que el 85% dels catalans volen el referèndum i que un 49,6% creu que s’ha de celebrar encara que no hi hagi un acord amb l’Estat. En aquest sentit, ha situat les declaracions d’Errejón en la línia de la realitat que es viu a Catalunya.  En una entrevista a Naciódigital, Errejón ha defensat que Catalunya té el dret d’intentar la via unilateral i ha assegurat que Podem estaria a favor del referèndum encara que no hi hagués acord amb l’Estat.

Summary: Munté situa les declaracions d’Errejón en la “normalitat” amb què es viu el referèndum a Catalunya


El conseller de Cultura, Santi Vila, ha enviat una carta al ministre de l'Interior, Jorge Fernández Díaz, en què li reclama conèixer el parador del bressol de plata de Sixena i el nen Jesús de marfil que la Brigada de Patrimoni de la policia espanyola van intervenir cautelarment aquest dijous. Vila ha esgrimit que la intervenció policial "vulnera" les competències de l'administració catalana i que ha posat en risc l'"acció protectora" exercida des del Departament de Cultura. Així mateix, afegeix que desconeix si el lloc on es troba "reuneix les condicions de conservació preventiva i de seguretat exigibles" i reclama que les obres es disposin "immediatament" en dipòsit en un museu públic de Catalunya.  El conseller Vila recull en la carta que la intervenció va ser efectuada sense avís previ al Departament de Cultura com exigeix la legislació vigent en matèria de patrimoni cultural. Així,  recorda que la conselleria, en exercici de les seves competències, ja havia sol·licitat la suspensió de la subhasta de les obres per "protegir qualsevol transacció que pogués ser contrpària a la legalitat del patrimoni històric vigent".  El bressol de plata i la figura són béns inclosos en el Catàleg del Patrimoni Cultural català.

Summary: Vila pregunta a Fernández Díaz el parador del bressol de plata de Sixena i reclama que es dipositi en un museu públic català


Agents de la Guàrdia Urbana de Barcelona, en col·laboració amb agents dels Mossos d'Esquadra, han dut a terme aquesta tarda un dispositiu policial contra el 'top manta' a l'estació de Rodalies i Metro de Plaça  Catalunya. Segons han explicat a l'ACN fonts municipals, es tracta d'una actuació "ordinària" que s'ha fet a la zona de l'intercanviador entre els dos transports. El dispositiu ha començat cap a les quatre de la tarda i, segons les mateixes fonts, ha acabat. L'actuació ha estat encapçalada per la Guàrdia Urbana i ha comptat amb el suport de la policia catalana. Guàrdia Urbana, Mossos i Renfe estudien des de mitjans de desembre com impedir que els manters ocupin l'intercanviador subterrani de Plaça de Catalunya, un indret on, segons Renfe, hi pot arribar a haver cada dia un centenar de venedors ambulants.

Summary: Dispositiu policial contra el 'top manta' a l'estació de Rodalies i Metro de Plaça Catalunya


El departament de Salut ha confirmat a l'ACN que el pacient que va ingressar diumenge a l'Hospital Universitari Arnau de Vilanova de Lleida té meningitis. Així ho ha determinat el laboratori després de fer-li les proves pertinents en casos de possibles afeccions per meningococ. Segons fonts pròximes al cas, es tracta d'un alumne de l'escola d'Hostaleria de Les (Val d'Aran) que va ingressar diumenge passat a l'Hospital de Vielha i davant les sospites d'un possible cas de meningitis va ser traslladat a l'Arnau i es va posar en tractament preventiu l'entorn íntim del pacient. Des de Salut han informat que l'estat clínic del jove és greu i que continua a l'UCI de l'hospital amb evolució favorable.

Summary: Es confirma que el pacient ingressat diumenge a l'Hospital Arnau de Vilanova de Lleida té meningitis


El nou cas de violació en grup a una menor de Manresa ha indignat el col•lectiu feminista de la ciutat. Una de les seves portaveus, Gemma Tomàs, ha qualificat el fet de "repugnable" i ha exigit a l'administració una resposta que vagi més enllà de concentracions i manifestos. En aquest sentit, ha lamentat que els pressupostos que ha presentat l'Ajuntament de Manresa no fan cap menció a la lluita contra "el patriarcat". Segons ha dit, el fet que a la capital del Bages s'estiguin coneixent tants casos és, simplement, perquè aquí surten a la llum. "No és una qüestió de barris ni d'orígens, i aquest fet ho demostra", ha explicat. El nou cas ha tingut lloc al barri de Les Bases, un dels de més poder adquisitiu de la ciutat.

Summary: El col·lectiu feminista de Manresa exigeix a l'administració una resposta que vagi més enllà de concentracions


Afirma que “progressivament” s’estan incrementant les proves   ACN Madrid .-El director de Centre de Coordinació d’Emergències i Alertes Sanitàries, Fernando Simón, assegura que per poder iniciar la fase de “transició” cal assegurar, per una banda, “la capacitat d’assistència sanitària” i, per l’altra, la “detecció precoç”, el diagnòstic de la malaltia, l’aïllament i el control dels “contactes estrets”. En aquest sentit, diu que “progressivament” s’està incrementant la capacitat de fer proves, actualment unes 40.000 PCR diàries, i també amb proves serològiques per conèixer la immunitat. “D’aquesta manera podrem estar segurs que quan arribi el moment estarem amb la preparació adequada”, afirma.  Per Simón, l’increment en el nombre de casos confirmats no és una “mala notícia” perquè s’ha de contextualitzar en aquesta situació.

Summary: Simón diu que per poder iniciar la fase de “transició” cal assegurar la “capacitat sanitària” i la “detecció precoç”


Les famílies amb rendes mitjanes van baixar a Barcelona del 46,8% al 44,1% l'any 2015, i les que tenen rendes baixes van augmentar del 36,6 al 39,2%. Són dades que es desprenen de l'Informe  sobre la Distribució Territorial de la Renda Familiar Disponible per càpita a la capital catalana, presentat pel primer tinent d'alcalde de Barcelona, Gerardo Pisarello, que ha destacat com a notícia positiva que la diferència entre el barri més ric (Pedralbes) i el més pobre (Ciutat Meridiana) no va créixer per primer cop en vuit anys. "Fins ara la tisora continuava obrint-se i ara comença a tancar-se", ha resumit en roda de premsa. Destaca el cas de Ciutat Vella, on la renda segueix incrementant-se per l'arribada de persones amb més poder adquisitiu. Segons l'informe, la renda bruta familiar disponible es va situar el 2015 a la ciutat en 19.775 euros anuals, un 2,9% més que un any enrere.

Summary: La classe mitjana va baixar a Barcelona el 2015 i van augmentar les famílies amb rendes baixes